- Hindi News
- National
- अपनी सरकार तो कैसे नियम और किसकी अनुमति, अस्पताल में अव्यवस्था फैली, मरीज हुए परेशान
अपनी सरकार तो कैसे नियम और किसकी अनुमति, अस्पताल में अव्यवस्था फैली, मरीज हुए परेशान
रोक है पर भाजपाइयों ने अस्पताल में बांटे दूध-फल
जिला अस्पताल में मरीजों को सीधे दूध,फल बांटने पर शासन ने रोक लगा रखी है यानि कोई संस्था या संगठन वार्ड में जाकर मरीजों को खाद्य सामग्रियों का वितरण नहीं कर सकता, बावजूद इसके शुक्रवार को भाजपा नेताओं की भीड़ ने अस्पताल में सेवफल, ब्रेड व दूध का वितरण किया। खास तो यह कि अस्पताल प्रशासन से अनुमति लेना तो दूर अवगत तक नहीं कराया गया।
नगर भाजपा द्वारा शुक्रवार को पूर्व प्रधानमंत्री अटलबिहारी वाजपेयी के जन्मदिन के मौके पर जिला अस्पताल में मरीजों को सेवफल, दूध व ब्रेड वितरण का कार्यक्रम रखा गया था। इसका जिम्मा सराफा मंडल को सौंपा गया था। सुबह करीब 10 बजे नगर भाजपा नेता,जनप्रतिनिधि व भाजयुमो के कार्यकर्ता जिला अस्पताल के वार्डों में फल वितरण करने के लिए पहुंचे। वार्डों में करीब 150 कार्यकर्ताओं के मौजूद रहने व नारेबाजी करने से वार्डों में अव्यवस्था फैली। चिकित्सकीय कार्य तो प्रभावित हुआ ही मरीज भी परेशान हुए। वार्डों में फर्श पर बेड डालकर उपचार करवा रहे मरीजों के बेड पर ही कार्यकर्ता चढ़ गए। पार्टी पदाधिकारियों को भी इसका अहसास हुआ कि अव्यवस्था हो रही है। कार्यक्रम में मप्र योजना आयोग के उपाध्यक्ष बाबूलाल जैन, महापौर मीना जूनवाल, विधायक डॉ.मोहन यादव, नगर भाजपा अध्यक्ष इकबाल सिंह गांधी व सराफा मंडल के अध्यक्ष हेमंत व्यास सहित 150 कार्यकर्ता शामिल हुए। जिला अस्पताल प्रशासन का कहना है उनसे अनुमति नहीं ली गई।
इनका कहना
फल वितरण के दौरान मरीजों को कोई परेशानी न हो, इसका ध्यान रखा गया। आगे से रोकस को ही सामग्री देकर उसका वितरण करवाया जाएगा। इकबाल सिंह गांधी,अध्यक्ष नगर भाजपा
अस्पताल प्रशासन से न तो अनुमति ली गई और न अवगत कराया गया। संस्था या संगठन को फल वितरण करवाना है तो वह सीधे वार्ड में न जाकर रोकस को खाद्य सामग्री जमा करवाए। सीधे वितरण पर रोक लगी है,इसका सबको पालन करना चाहिए। डॉ.डीपीएस गहरवार,सिविल सर्जन
मनमानी
क्यों नहीं पालन
ज्यादातर प्रभावशाली लोग ही विशेष मौकों पर फल वितरण करते हैं। वे इसकी अनुमति या चर्चा करना जरूरी नहीं समझते। सीधे वार्ड में पहुंच कर वितरण कार्यक्रम शुरू कर देते हैं। संस्था या संगठन से कौन उलझे, इसलिए जिला अस्पताल प्रशासन भी रोक का पालन नहीं करवा पाता है।
इसलिए रोक
संस्था या संगठन की भीड़ से चिकित्सकीय कार्य प्रभावित होता है। राउंड के दौरान चिकित्सकों को असुविधा होती है। मरीज परेशान होते हैं। अस्पताल में अव्यवस्था फैलती है।
यह है व्यवस्था
अस्पतालों में मरीजों को असुविधा न हो, इसके लिए शासन ने वार्ड में जाकर मरीजों को सीधे दूध, फल के वितरण पर रोक लगा रखी है। इसके लिए किसी प्रकार की अनुमति भी नहीं दी जा सकती। यदि किसी संस्था या संगठन को फल वितरण करना है तो वह रोगी कल्याण समिति में खाद्य सामग्री जमा करवाएं या दान दें। उक्त सामग्री की डायटीशियन द्वारा जांच की जाएगी। उसके बाद सुविधानुसार वार्ड के कर्मचारियों के माध्यम से इसका वितरण किया जाए।
tgl_Latn sot_Latn hin_Deva hin_Deva hin_Deva hin_Deva hin_Deva bho_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva